Μπομπ Μπράιαν

Ο Ρόμπερτ Τσαρλς «Μπομπ» Μπράιαν (Robert Charles "Bob" Bryan, 29 Απριλίου 1978) είναι Αμερικανός αντισφαιριστής. Μαζί με τον δίδυμο αδελφό του Μάικ (Michael Carl "Mike" Bryan) αποτελούν αγωνιστικό δίδυμο το οποίο παραμένει εδώ και αρκετά χρόνια στην πρώτη θέση της παγκόσμιας κατάταξης στην κατηγορία του Διπλού Ανδρών.  

Ο Μπομπ Μπράιαν γεννήθηκε στο Camarillo της Καλιφόρνια το 1978. Το 1996 πήρε μέρος μαζί με τον αδελφό του στο πρωτάθλημα του διπλού ανδρών στην κατηγορία junior, του Αμερικανικού Όπεν, όπου και κατέλαβαν την πρώτη θέση. Το 1998 βρισκόταν στη θέση ένα της εθνικής κατάταξης των ΗΠΑ, σε ατομικό επίπεδο. Το 1999 το δίδυμο Μπράιαν κατέκτησε το χάλκινο μετάλλιο στους Παναμερικανικούς Αγώνες. 

Έλαβε μέρος στο κολεγιακό πρωτάθλημα των ΗΠΑ με την ομάδα του Πανεπιστημίου Στάνφορντ, οδηγώντας την ομάδα τέννις του Stanford Cardinal να κατακτήσει τα ομαδικά πρωταθλήματα του 1997 και του 1998. Το 1998 μάλιστα, εκτός από το ομαδικό, κατέκτησε επίσης το κολεγιακό πρωτάθλημα τόσο στην κατηγορία του ατομικού ανδρών όσο και σε αυτή του διπλού ανδρών (μαζί με τον αδελφό του Μάικ). Την ίδια χρονιά έγινε επαγγελματίας, μαζί με τον αδελφό του, λαμβάνοντας μέρος στο πρωτάθλημα World TeamTennis.

Στην κατηγορία του Διπλού Ανδρών, το δίδυμο Μπομπ και Μάικ Μπράιαν έχει καταφέρει να κατακτήσει μέχρι σήμερα 16 φορές την πρώτη θέση σε Γκραν Σλαμ, έχοντας λάβει μέρος σε 24 τελικούς. Μαζί έχουν πάρει επίσης μέρος σε 24 αγώνες του Κυπέλλου Ντέιβις, με την ομάδα των ΗΠΑ, έχοντας κερδίσει στους 20 από αυτούς, ενώ ο Μπομπ Μπράιαν έχει κερδίσει σε ατομικό επίπεδο 4 αγώνες του Κυπέλλου και έχει χάσει 2 φορές. Το 2008 έλαβαν μέρος στην Ολυμπιάδα του 2008 στο Πεκίνο κατακτώντας το χάλκινο μετάλλιο, ενώ το 2012 κατάφεραν να κατακτήσουν το χρυσό μετάλλιο στους Ολυμπιακούς αγώνες του Λονδίνου. Τέλος, έχουν κατακτήσει μαζί 3 φορές το ATP World Tour Finals, που διεξάγεται κάθε χρόνο στο Λονδίνο. Από τον Σεπτέμβριο του 2003 βρίσκονται στην πρώτη θέση της παγκόσμιας κατάταξης στη συγκεκριμένη κατηγορία.

Πέρα από το διπλό ανδρών, ο Μπομπ Μπράιαν έχει κατακτήσει 12 φορές την πρώτη θέση σε Γκραν Σλαμ, στην κατηγορία των Μικτών Ζευγαριών. Στο σύνολο τους, οι τίτλοι που έχει κατακτήσει φτάνουν τους 106, ενώ τα χρήματα που έχει συγκεντρώσει από έπαθλα ξεπερνούν τα 11 εκατομμύρια δολάρια. 

Ο Μπομπ Μπράιαν είναι παντρεμένος από το 2010 με την Michelle Alvarez και έχουν αποκτήσει 2 παιδιά.

Επιλεγμένοι τίτλοι

Ολυμπιακοί Αγώνες

Διπλό 
2012 Χρυσό μετάλλιο
2008 Χάλκινο μετάλλιο

Γκραν Σλαμ

Διπλό 
Γαλλικό Όπεν (2003, 2013)
Αμερικανικό Όπεν (2005, 2008, 2010, 2012, 2014)
Αυστραλιανό Όπεν (2006, 2007, 2009, 2010, 2011, 2013)
Γουίμπλεντον (2006, 2011, 2013)

Διπλό μικτό 
Γαλλικό Όπεν (2008, 2009)
 Γουίμπλεντον (2008)
 Αμερικανικό Όπεν (2003, 2004, 2006, 2010)

Ομαδικά 
Ντέιβις Καπ (2007)

Παραπομπές

Εξωτερικοί σύνδεσμοι 

 Επίσημος ιστότοπος.
 Στατιστικά:
Πίνακες στατιστικών του Μπομπ Μπράιαν  από τη Διεθνής Ομοσπονδία Αντισφαίρισης 
Πίνακες στατιστικών του Μπομπ Μπράιαν από την Ένωση Επαγγελματιών Αντισφαιριστών (Association of Tennis Professionals)
Πίνακες στατιστικών του Μπομπ Μπράιαν από το Κύπελλο Ντέιβις.

Αμερικανοί αθλητές της αντισφαίρισης
Αμερικανοί Ολυμπιονίκες
Νικητές Αυστραλιανού Όπεν (αντισφαίριση)
Νικητές Γαλλικού Όπεν